Atseng-buod

Unang bagyo ng taon, idineklara na sa radyo na walang pasok, kaya naisipan ng tatlong magkakaibigang sina Ato, Indo at Ome na maglaro sa bukiran. Habang naglalaro, tinanong ng dalawa kung bakit hindi pumasok si Ato sa eskwela kahapon. Sabi niya ay inutusan siya ng kanyang ama na mamili sa bayan ng panuka sa manok. Lingid sa kanilang kaalaman, nagpasama siya sa pinsan niyang si Kuya Dodong sa bayan ng Concepcion, kung saan nanood sila ng pelikulang bomba. Pagkarating mula sa bayan, nagsaing kaagad si Ato ng may makain sila, ngunit naubusan siya ng posporo. Naisipan niyang manghingi sa pinsan niya. Pagkarating sa kawarto nito, may pinagawa sa kanya ang pinsan na kagaya ng sa pelikulang pinanood nila sa bayan. Inabutan ng ulan ang tatlo habang sila ay naglalaro kaya naisipan nilang sumilong muna sa lumang gilingan kung saan sinasabing nagmumulto ang namatay na baklang nag-ngangalang Atseng. Habang naroon, sinilip nila ang butas na nasa loob ng gilingan. Si Ato lamang ang nagsabing may nakita. Mayroon daw aninong nakaluhod sa loob, ngunit bago pa niya maikwento ang nakita, napansin niyang iniwan na pala siya ng dalawang kalaro.